
[bookmark: TextBodyBegin]Europski parlament,
–	uzimajući u obzir svoje prethodne rezolucije o Armeniji,
–	uzimajući u obzir Sveobuhvatni i pojačani sporazum o partnerstvu između Europske unije i Europske zajednice za atomsku energiju i njihovih država članica, s jedne strane, i Republike Armenije, s druge strane[footnoteRef:1], [1:  	SL L 23, 26.1.2018., str. 4., ELI: http://data.europa.eu/eli/agree_internation/2018/104/oj.] 

–	uzimajući u obzir zakon donesen 26. ožujka 2025. u Narodnoj skupštini Armenije kojim je pokrenut proces pristupanja Armenije Europskoj uniji,
–	uzimajući u obzir obraćanje premijera Nikola Pašinjana Europskom parlamentu 11. ožujka 2026. u Strasbourgu,
–	uzimajući u obzir zajedničku izjavu za medije od 3. prosinca 2025., objavljenu nakon šestog sastanka Vijeća za partnerstvo EU-a i Armenije,
–	uzimajući u obzir donošenje strateškog programa za partnerstvo Armenije i EU-a;
–	uzimajući u obzir plan EU-a i Armenije za otpornost i rast te obveze EU-a u pogledu ulaganja u okviru strategije Global Gateway,
–	uzimajući u obzir zaključke političkog i sigurnosnog dijaloga između EU-a i Armenije od 3. veljače 2026.,
–	uzimajući u obzir Odluku Vijeća (ZVSP) 2025/211 od 30. siječnja 2025.[footnoteRef:2] kojom se mandat Misije Europske unije u Armeniji (EUMA) produlje za dvije godine, [2:  	SL L, 2025/211, 31.1.2025., ELI: http://data.europa.eu/eli/dec/2025/211/oj.] 

–	uzimajući u obzir Odluku Vijeća (ZVSP) 2026/894 od 21. travnja 2026.[footnoteRef:3] kojom se uspostavlja Misija partnerstva EU-a u Armeniji (EUPM Armenia) u okviru zajedničke sigurnosne i obrambene politike (ZSOP), [3:  	SL L, 2026/894, 22.4.2026., ELI: http://data.europa.eu/eli/dec/2026/894/oj.] 

–	uzimajući u obzir Odluku Vijeća (ZVSP) 2024/2010 od 22. srpnja 2024.[footnoteRef:4], o prvoj ikad mjeri pomoći u okviru Europskog instrumenta mirovne pomoći za potporu oružanim snagama Republike Armenije, [4:  	SL L, 2024/2010, 23.7.2024., ELI: http://data.europa.eu/eli/dec/2024/2010/oj.] 

–	uzimajući u obzir ratifikaciju sporazuma o sudjelovanju u okviru ZSOP-u između Europske unije i Armenije[footnoteRef:5], kako je pozdravljeno u zajedničkoj izjavi za medije od 3. prosinca 2025. nakon šestog sastanka Vijeća za partnerstvo EU-a i Armenije, [5:  	Sporazum između Europske unije i Republike Armenije o uspostavi okvira za sudjelovanje Republike Armenije u operacijama Europske unije za upravljanje krizama (SL L, 2025/1553, 31.7.2025., ELI: http://data.europa.eu/eli/agree_internation/2025/1553/oj).] 

–	uzimajući u obzir sastanak na vrhu održan 8. kolovoza 2025. u Washingtonu,
–	uzimajući u obzir izvješće o misiji u svrhu procjene potreba Ureda za demokratske institucije i ljudska prava (ODIHR) Organizacije za europsku sigurnost i suradnju o parlamentarnim izborima u Armeniji koji će se održati 7. lipnja 2026. te rad Vijeća Europe na izbornim standardima, slobodi medija i integritetu informacija, 
–	uzimajući u obzir svoju Rezoluciju od 15. travnja 2015. o stotoj obljetnici genocida nad Armencima[footnoteRef:6], [6:  	SL C 328, 6.9.2016., str. 2.] 

–	uzimajući u obzir članak 136. stavke 2. i 4. Poslovnika,
A.	budući da su odnosi EU-a i Armenije ušli u novu fazu, obilježenu višom razinom političkog angažmana i proširenim sigurnosnim odnosima; budući da se ti odnosi temelje na zajedničkim vrijednostima, uključujući demokraciju, vladavinu prava i poštovanje ljudskih prava i temeljnih sloboda; budući da je Vijeće za partnerstvo EU-a i Armenije donijelo novi strateški program, kao važan korak u jačanju bilateralnih veza, kojim su obuhvaćeni demokracija, reforma pravosuđa, ljudska prava i širok raspon daljnjih područja, na temeljima postavljenima Sveobuhvatnim i pojačanim sporazumom o partnerstvu; budući da je EU ponovno potvrdio svoju čvrstu potporu programu reformi Armenije i naporima te zemlje u borbi protiv hibridnih prijetnji, napretku ostvarenom u pogledu dijaloga o liberalizaciji viznog režima te planu za otpornost i rast u vrijednosti od 270 milijuna EUR; budući da je Armenija posljednjih godina poduzela značajne reforme; budući da je od ključne važnosti nastaviti s poboljšanjima;
B.	budući da je 26. ožujka 2025. armenski parlament donio zakon o pokretanju procesa pristupanja Armenije EU-u i time izrazio težnju te zemlje za članstvom u EU-u;
C.	budući da novi strateški program koji je donesen u prosincu 2025., a koji se temelji na punoj provedbi Sveobuhvatnog i pojačanog sporazuma o partnerstvu, obuhvaća širok raspon područja, uključujući demokraciju i vladavinu prava, reformu pravosuđa i ljudska prava; budući da takav izbor područja pokazuje suverenu predanost Armenije demokratskim standardima i vladavini prava, u skladu s normama i vrijednostima EU-a;
D.	budući da će se osmi sastanak na vrhu Europske političke zajednice i prvi sastanak na vrhu EU-a i Armenije održati dan za danom, 4. i 5. svibnja 2026. u Erevanu, što je povijesni znak europske solidarnosti s Armenijom; budući da je cilj sastanka na vrhu EU-a i Armenije, na kojem će sudjelovati predsjednik Europskog vijeća, predsjednica Komisije i potpredsjednica Komisije / visoka predstavnica Unije za vanjske poslove i sigurnosnu politiku, ostvariti konkretne rezultate u bilateralnim odnosima, s posebnim naglaskom na povezivosti u energetskoj, prometnoj i digitalnoj infrastrukturi te na miru, sigurnosti i blagostanju na Južnom Kavkazu;
E.	budući da je Vijeće 21. travnja 2026. uspostavilo Misiju partnerstva EU-a u Armeniji u okviru ZSOP-a, kao dodatni doprinos jačanju demokratske otpornosti Armenije i njezine sposobnosti za upravljanje krizama; budući da će se tom misijom pružiti potpora Armeniji u suočavanju s višeslojnim prijetnjama kao što su inozemno upletanje i manipuliranje informacijama, kibernetički napadi i nezakoniti financijski tokovi; budući da uspostavljanje te misije potvrđuje da je demokratska sigurnost sada jedan od temeljnih stupova partnerstva između EU-a i Armenije; budući da će se u okviru te misije armenskim institucijama pružati strateški savjeti i podrška u izgradnji kapaciteta, kako bi im se pomoglo da odgovore na takve prijetnje;
F.	budući da će se 7. lipnja 2026. u Armeniji održati parlamentarni izbori, koji su strateški važni ne samo za unutarnju demokratsku konsolidaciju, već i za održivost mira, reformi i tješnju suradnju s Unijom; budući da integritet izbora ovisi o postojanju uvjeta za slobodne, poštene i konkurentne izbore, snažnim institucijama, neovisnim medijima i snažnim zaštitnim mjerama protiv dezinformacija, nezakonitog financiranja, kupovine glasova i drugih oblika zlonamjernog upletanja; budući da Ured za demokratske institucije i ljudska prava (ODIHR) bilježi zabrinutosti u pogledu spremnosti lokalnih izbornih povjerenstava, kibernetičke sigurnosti, ranog pokretanja kampanje, zlouporabe administrativnih resursa, transparentnosti financiranja kampanja i medijske polarizacije; budući da se inozemno upletanje, posebno sustavne hibridne operacije Rusije koje se provode uz pomoć njezinih posrednika, uključujući kampanje dezinformiranja, kibernetičke operacije, gospodarski pritisak i mobilizaciju lokalnih posrednika, sve više realizira putem domaćih pojačavajućih čimbenika kao što su određeni vjerski akteri i mreže oligarha, pri čemu se ponavljaju obrasci uočeni na nedavnim izborima u Moldovi i Gruziji;
G.	budući da je na sastanku održanom 1. travnja 2026. Vladimir Putin vršio pritisak na armenskog premijera Nikola Pašinjana kako bi se pritvorenom rusko-armenskom milijarderu Samvelu Karapetjanu omogućilo sudjelovanje na predstojećim izborima u Armeniji;
H.	budući da misija EUMA i dalje ima ključnu ulogu u doprinosu stabilnosti, izgradnji povjerenja i sigurnosti ljudi u područjima pogođenima sukobima; budući da je Vijeće 30. siječnja 2025. produljilo mandat misije EUMA za dvije godine; budući da misija EUMA ima ključnu ulogu u pogledu stabilizacije duž armensko-azerbajdžanske granice; budući da ona doprinosi i promatranju stanja na terenu i izvješćivanju o njemu te pruža potporu izgradnji povjerenja između Armenije i Azerbajdžana;
I.	budući da je mirovni proces između Armenije i Azerbajdžana dobio znatan zamah, s planovima za multimodalnu tranzitnu povezanost preko armenskog državnog područja kako bi se glavno državno područje Azerbajdžana povezalo s eksklavom Nahičevanskom Autonomnom Republikom, uz potpuno poštovanje suvereniteta, teritorijalne cjelovitosti i jurisdikcije Armenije, a to predstavlja ključan instrument za smanjenje gospodarske ovisnosti Armenije o Rusiji; budući da EU u potpunosti podupire taj proces, putem partnerstva za povezivost EU-a i Armenije i inicijative „Raskrižje mira”;
1.	potvrđuje svoje snažno uvjerenje da su armenske vlasti predane održavanju slobodnih, poštenih i transparentnih izbora te izražava potporu njihovim naporima da demokratske institucije zaštite od inozemnog upletanja;
2.	izražava potporu slobodnim, poštenim, konkurentnim i mirnim parlamentarnim izborima u Armeniji u lipnju 2026., o čijem ishodu mora odlučivati samo narod Armenije; naglašava važnost neovisnosti izbornih povjerenstava, jednakih uvjeta kampanje za sve kandidate, medijskog pluralizma i potpunog poštovanja temeljnih sloboda tijekom cijelog izbornog ciklusa; poziva na snažne zaštitne mjere protiv dezinformacija, nezakonitog financiranja, kupovine glasova i prisile te na pojačanu zaštitu izborne infrastrukture, transparentnost financiranja kampanja i potporu inicijativama za provjeru činjenica i civilnom društvu, među ostalim putem mehanizama za razmjenu informacija i rano upozoravanje; poziva na snažne međunarodne i domaće misije za promatranje izbora, uključujući misiju ODIHR-a, te na punu suradnju s takvim misijama;
3.	oštro osuđuje inozemno upletanje i manipuliranje informacijama, kampanje dezinformiranja i druge hibridne prijetnje usmjerene protiv Armenije, posebno one koje potječu iz Rusije i njezinih posrednika, uključujući putem kibernetičkih napada, nezakonitog političkog financiranja i iskorištavanja određenih domaćih aktera, uključujući mreže oligarha, u svrhu jačanja takvih prijetnji; naglašava da su te prijetnje strukturne i dugoročne prirode te da su potrebni trajni napori za jačanje demokratske otpornosti koji se protežu i izvan izbornog ciklusa; u tom pogledu pozdravlja uspostavu misije EUPM u Armeniji i poziva na pojačanu potporu EU-a strateškom komunikacijom, medijskom pismenošću, izgradnjom kapaciteta u području kibernetičke sigurnosti i strukturiranom suradnjom s internetskim platformama; poziva armenske vlasti da zajamče potpuno poštovanje prava oporbe, neovisnosti pravosuđa i slobode izražavanja;
4.	prima na znanje specifične izazove povezane s prisutnošću znatne ruske zajednice u Armeniji, uključujući osobe s dvojnim državljanstvom, te naglašava potrebu za oprezom u pogledu svih pokušaja iskorištavanja te situacije za upletanje u izbore;
5.	pozdravlja snažan zamah u odnosima EU-a i Armenije te kontinuiranu predanost Armenije demokraciji, vladavini prava, ljudskim pravima i ambicioznim političkim i gospodarskim reformama;
6.	pozdravlja donošenje novog strateškog programa za partnerstvo EU-a i Armenije, napredak ostvaren u provedbi Sveobuhvatnog i pojačanog sporazuma o partnerstvu, napredak u dijalogu o liberalizaciji viznog režima i kontinuiranu provedbu plana za otpornost i rast; u tom pogledu pozdravlja zakonodavne i političke napore Armenije usmjerene na produbljivanje odnosa s EU-om;
7.	pozdravlja činjenicu da će se osmi sastanak na vrhu Europske političke zajednice i prvi sastanak na vrhu EU-a i Armenije održati 4. i 5. svibnja 2026. u Erevanu kao izvanrednu i povijesnu prekretnicu; smatra da se organiziranjem obaju sastanaka na vrhu dan za danom u Erevanu šalje nedvosmislena politička poruka paneuropske solidarnosti s Armenijom i predanosti EU-a podupiranju armenskog programa mira, reformi i otpornosti; poziva čelnike EU-a i Armenije da iskoriste tu priliku za postavljanje ambicioznih i konkretnih ciljeva;
8.	pozdravlja donošenje zakonodavstva kojim se izražava težnja te zemlje članstvu u EU-u te poziva institucije EU-a i armenske vlasti da podrže taj politički izbor praktičnim koracima koji se temelje na demokraciji, vladavini prava i temeljnim pravima;
9.	poziva Komisiju, Europsku službu za vanjsko djelovanje i države članice da prodube suradnju s Armenijom u području demokratskog upravljanja, vladavine prava, reforme pravosuđa, borbe protiv korupcije, kibernetičke sigurnosti i otpornosti na hibridne prijetnje te da povećaju pristupačnu potporu neovisnim medijima, civilnom društvu, lokalnim institucijama i javnoj upravi usmjerenoj na reforme; poziva na blisku koordinaciju s međunarodnim partnerima u podupiranju tih napora;
10.	snažno podupire kontinuirane napore Armenije usmjerene na mir, pomirenje i potpunu normalizaciju odnosa s Azerbajdžanom; pozdravlja napredak postignut u mirovnom procesu i poziva obje strane da krenu prema sveobuhvatnom i pravno obvezujućem mirovnom sporazumu; naglašava da se bilo kakav održivi mir mora temeljiti na poštovanju suvereniteta, teritorijalne cjelovitosti i nepovredivosti granica;
11.	potiče pojačanu razmjenu informacija i suradnju s Republikom Moldovom, uz pomoć EU-a, u svjetlu usporedivih iskustava s upletanjem u izbore;
12.	ponovno ističe svoju potporu pravima Armenaca iz Gorskog Karabaha, uključujući zaštitu njihova identiteta, imovine i kulturne baštine, te njihovu pravu na siguran, neometan i dostojanstven povratak uz odgovarajuća međunarodna jamstva; poziva na to da se osobe odgovorne za uništavanje armenske kulturne i vjerske baštine pozovu na odgovornost te da se organizira međunarodna misija za procjenu;
13.	osuđuje nepravedno lišavanje slobode armenskih ratnih zarobljenika, pritvorenika i talaca od strane Azerbajdžana; zahtijeva njihovo trenutačno i bezuvjetno puštanje na slobodu; prima na znanje dosad poduzete korake i poziva na daljnje mjere za izgradnju povjerenja; poziva na potpuno poštovanje međunarodnog humanitarnog prava i međunarodnog prava o ljudskim pravima;
14.	poziva EU da poveća financijsku i tehničku pomoć Armeniji, među ostalim u okviru plana za otpornost i rast, s naglaskom na jačanju institucijske otpornosti, energetske sigurnosti, digitalnog upravljanja i gospodarske diversifikacije te smanjenju strukturnih ovisnosti u ključnim sektorima kao što su energetika, promet i infrastruktura; potiče armensku vladu da poduzme daljnje mjere u vezi s reformama;
15.	pozdravlja donošenje strategije EUMA-e za civilno društvo; smatra da je to važan korak u proširenju suradnje te misije s armenskim civilnim društvom povrh njezina temeljnog mandata za praćenje sigurnosti te potiče EUMA-u da u okviru svojeg doprinosa demokratskoj otpornosti pojača svoje kontakte s lokalnim demokratskim akterima, organizacijama u zajednici i neovisnim medijima; pohvaljuje rad armenskog civilnog društva na istraživanju kampanja inozemnog upletanja, kibernetičkih napada i dezinformacija na internetu;
16.	pozdravlja kontinuirane napore usmjerene na normalizaciju odnosa između Armenije i Turske kao važan doprinos regionalnoj stabilnosti, pomirenju i povezivosti; poziva obje strane da nastave u dobroj vjeri sudjelovati u daljnjim koracima za izgradnju povjerenja, uključujući ponovno otvaranje granica, kao važan doprinos regionalnoj stabilnosti, pomirenju i povezivosti;
17.	nalaže svojoj predsjednici da ovu Rezoluciju proslijedi Vijeću, Komisiji, potpredsjednici Komisije / visokoj predstavnici Unije za vanjske poslove i sigurnosnu politiku, vladama i parlamentima država članica, predsjedniku, vladi i parlamentu Republike Armenije, Organizaciji za europsku sigurnost i suradnju, Vijeću Europe i Ujedinjenim narodima.

